登屋東山作
作者：方回
朝代：宋

paragraphs: 我生篾拘束，萍梗墮游宦。
遲暮齒髪落，歸來歲已晏。
□□一紀前，罷官避讒訕。
故人爲買地，誅茅偃巖澗。
忍饑苦不堅，浪出蹈憂患。
繆遭千騎擁，動閲萬甲擐。
亦嘗排九閶，稍納小臣諫。
途窮事已去，運盡淚空潸。
狼虎恣吞噬，鬼蜮肆褻嫚。
豈料全性命，復此蒔葵莧。
壞屋如敝衣，隨意補破綻。
北簷著馬槽，南牆葺羊棧。
東山一何高，癖習喜登覸。
荒蹊乏耘丁，褰裳現{骨夋}骭。
百谷鎖密霧，秋陽一除鏟。
聚落草樹分，耕畬岡陂間。
凄其寒事迫，天意欲過雁。
藴隆茲可慮，旨蓄焉所辦。
曰予本窶士，枯淡少小慣。
但恐涸轍魚，生望絕罩汕。
貲用儻粗給，終老寄衰慢。
不然棄去之，七澤釣葭薍。
蛟龍無定宅，麒麟不受豢。
瞇目埃堁兒，孰能判真贋。